کوئٹہ (اے پی پی) وزیراعلیٰ بلوچستان جام کمال خان آزمائشی بنداو تیا الس کن پولیس کوئٹہ میٹروپولیٹن کارپوریشن و السی خذمت آتا فراوانی نا ایلو ادارہ غاتا کارکڑد نا بابت آن لائن کمپلینٹ پورٹل اس جوڑ کننگ نا پارت کرینے ہرانا مسخت الس ءِ تینا غاوتا براہ راست مجاز کمامدارآتسکان سرکننگ نا آسراتی نا فراوانیءِ، وزیراعلیٰ ڈیلیوری یونٹ نا کارکڑد و باندات آتا بابت تروک آ حوال کن سے شنبے نادے اڈ ہلوک آ دیوان اٹی وزیراعلیٰ پارے کہ وزیراعلیٰ ڈیلیوری یونٹ نا جوڑ کننگ نا مسخت حکومتی نظام ءِ پدریسہ ای گورنس نا کنڈآدننگ نا ءِ ہراڑان حکومتی باندات آتا گچین و ترند گام انجام تننگ ممکن مریک و محکمہ غاتا کارکڑدنا چاروکی نا کمک اٹ اودے گچین کننگ ممکن مننگ کیک، وزیراعلیٰ سی ایم ڈی یو نا رداٹ جوڑ فائل ٹریکنگ سسٹم ءِ ڈویڑن و ضلع غاتسکان ودفنگ نا ہم پارت کرے، وزیراعلیٰ پارے کہ راجی رابطہ غاتا ویب سائٹ رابطہ غاتا آسان و ترند آ کسر ءِ، ہراڑان نئے بیرہ نن تینا کلہو ءِ دمدستی و گچین وڑاٹ الس اسکان سرکننگ کینہ بلکن السی ویل آتیان آگاہی ہم دوئی کرسا اوفتا ایسری کن گام گیج کننگ کینہ وخت اس کہ بلوچستان نامثبت تاثر و تینا وسیلہ غاتے دنیا نا مون آ پیش کننگ کینہ، وزیراعلیٰ ڈیلیوری یونٹ نا کارکڑد انا ستاءِ کرسا دادے پین ودفنگ نا ہم پارت کرے۔ اوپی ایس ڈی پی آٹومائیزیشن و مانیٹرنگ سسٹم، بلوچستان ڈیٹا سینٹر نا جوڑ کننگ و ڈسٹرکٹ اٹلس نا تیاری نا ڈٹ آتا زوت پوروی نا پارت ہم کرے۔ وزیراعلیٰ کوویڈ۔ 19 اٹ کاریم کروک آ منشاکارتا است بڈی ءِ کننگ کن اوفتے سفتی سند تننگ نا پڑو ءِ ہم کرے، داوخت آ وزیراعلیٰ ءِ ڈیلیوری یونٹ نا جاری ومجوزہ افعال نا بابت حوال تننگاہرافتے ٹی کوویڈلیب ٹیسٹ مینجمنٹ سسٹم، ڈیٹامینجمنٹ سسٹم، کال سینٹر، ہیومن ریسورس مینجمنٹ سسٹم و بلوچستان عوامی انڈومنٹ فنڈ مینجمنٹ سسٹم اوار ءِ۔
